Šubhanšu Šukla

**Šubhanšu Šukla** (, *Shubhaanshu Shukla*; dzimis ) ir Indijas Gaisa spēku lidotājs, izmēģinātājpilots, grupas kapteinis (dienesta pakāpe pielīdzināma pulkvežleitnantam), Indijas Kosmosa pētījumu organizācijas (*ISRO*) kosmonauts. 2025. gadā viņš veica kosmisko lidojumu ar kosmosa kuģi *[[Crew Dragon]]* misijā *[[Ax-4]]* uz Starptautisko kosmosa staciju (SKS). Šukla ir otrais Indijas pilsonis, kurš lidojis kosmosā (pirmais bija Rakešs Šarma 1984. gadā).

## Dzīves gaitu sākums
Šubhanšu Šukla piedzima Utarpradēšas štata Laknavā. Viņa tēvs Šambhu Daials Šukla ir pensionēts valdības ierēdnis, savukārt māte Aša Šukla ir mājsaimniece. Šubhanšu ir jaunākais no trim brāļiem un māsām.

Šubhanšu Šukla pabeidza Pilsētas Montesori skolu Aligandžā.

## Militārais dienests
Iedvesmojoties no 1999. gada Kargilas kara, viņš, nepaziņojot vecākiem, pieteicās un nokārtoja Nacionālās aizsardzības akadēmijas un Jūras akadēmijas eksāmenu. Viņš pabeidza militāro apmācību un 2005. gadā ieguva datorzinātņu bakalaura grādu Nacionālajā aizsardzības akadēmijā.

Pēc tam Šukla izvēlējās lidotāja novirzienu un mācījās Indijas Gaisa spēku akadēmijā. Pēc tās absolvēšanas 2006. gada jūnijā viņš sāka dienestu Indijas Gaisa spēku iznīcinātāju plūsmā kā lidotāju virsnieks.

2019. gada februārī viņš piedalījās gaisa triecienos pret teroristu *Jaish-e-Mohammed* mācību nometni netālu no Balakotas Pakistānā (operācija *Bandar*).

Šukla ir kaujas vadītājs un pieredzējis izmēģinātājpilots ar aptuveni 2000 stundu lidošanas pieredzi ar dažādām lidmašīnām, tostarp *[[Su-30|Su-30MKI]]*, *[[MiG-21]]*, *[[MiG-29]]*, *[[SEPECAT Jaguar|Jaguar]]*, *[[BAE Systems Hawk|Hawk]]*, *[[Dornier 228]]* un *[[An-32]]*.

## Kosmisko lidojumu pieredze
2019. gadā Šubhanšu Šukla pieteicās kosmonautu atlases procesā, ko Indijas pilotējamo kosmosa lidojumu programmai veica Aerokosmiskās medicīnas institūts (*IAM*), kas ir Indijas Gaisa spēku pakļautībā. Viņš izturēja atlasi un tika iekļauts fināla četriniekā.

2020. gadā Šukla kopā ar trim citiem atlasītajiem kosmonautiem devās uz Krieviju, lai veiktu pamatapmācību Jurija Gagarina Kosmonautu sagatavošanas centrā. Pamatapmācība tika pabeigta 2021. gadā. Pēc tam viņš atgriezās Indijā un apmeklēja apmācību kursu Kosmonautu apmācības centrā Bengalūru. Šajā laika posmā Šukla Indijas zinātnes institūtā Bengalūru ieguva tehnoloģiju maģistra grādu aerokosmiskajā inženierijā.

Viņa vārds kā kosmonautu komandas loceklim pirmo reizi oficiāli tika publiski paziņots 2024. gada 27. februārī, kad premjerministrs Narēndra Modi paziņoja kosmonautu komandas locekļu vārdus Indijas pirmajai pilotējamajai kosmosa misijai *[[Indijas Kosmosa pētījumu organizācija|ISRO]]* Vikrama Sarabhai kosmosa centrā Thiruvananthapuramā.

2024. gada 2. augustā  Indija izvēlējās Šubhanšu Šuklu par galveno kandidātu, lai sagatavotos *Ax-4* misijai uz Starptautisko kosmosa staciju (SKS). 5. augustā viņš ieradās ASV, lai sagatavotos misijai. Tajā pašā dienā *Axiom Space* oficiāli paziņoja par viņa iecelšanu par pilotu kosmosa kuģa *Crew Dragon* pamatapkalpē.

Lidojumu kosmosā Šubhanšu Šukla sāka 2025. gada 25. jūnijā misijā *[[Ax-4]]*, dodoties ar *[[Crew Dragon]]* kosmosa kuģi *Grace* uz SKS. Apkalpe kosmosā pavadīja 20 dienas. 15. jūlijā kosmosa kuģis atgriezās uz Zemes.

Kosmisko orbitālo lidojumu kopsavilkums:

## Ārējās saites

* Shubhanshu Shukla Axiom Space 
* Шубханшу Шукла astronaut.ru,